王洗

王洗（），原名開雪，號雪峰，湖州菱湖人，民國辰光个地方公務員、銀行經理，1949年相幫共產黨拉湖州策反國民黨官員搭地方武裝，1951年畀吳興區人民法庭以反革命罪判死刑，1988年平反。

 生平 
王洗，原名開雪，號雪峰（也有講法原名王雪峰），1913年生拉浙江省吳興縣菱湖鎮。伽爺是一個私塾先生，屋裏向蠻窮。爺孃無得嘚之後，王洗到德清一爿舊衣鋪做學徒，後末來通過親眷介紹到江蘇省政府審計處做抄寫文字个工作。

 抗日戰爭 
抗日戰爭爆發之後，王洗个工作也無得嘚，1937年10月份渠回到菱湖鎮。無得幾許辰光，11月24號湖州也淪陷，王洗搭另外幾個人拉菱湖編印抗日報紙《國魂》，成立抗日團體“國魂社”，王洗做副社長。後末來，國魂社也得到共產黨个支持，中共派黨員到菱湖指導國魂社工作，拉國魂社發展黨員。1939年3月份，吳興縣政府拉敵後建立菱湖區署，要求國魂社派人負責工作咾，王洗出任菱湖區署指導員。後末來拉吳興縣政府當編外祕書。

 抗戰之後 
1945年抗日戰爭勝利之後，王洗辭職回到菱湖，箇个辰光，資本家章榮初想出一隻“建設新菱湖”个計劃，拉1946年3月份邀請王洗等人到上海商討，成立嘚一隻菱湖建設協會，章榮初當會長，王洗當委員咾辦事處主任。1946年7月份，菱湖地區成立漁業生產改進會，推選王洗當理事長。1947年，國民黨浙江省高等法院發出傳票，以“共產黨危害治安罪”要王洗到杭州出庭受審，無得證據咾，貤保釋出來。

1947年，吳興縣銀行成立，因爲搭章榮初咾縣參議長凌以安關係密切，王洗當上縣銀行經理。吳興縣銀行董事長是陳其業，章榮初搭凌以安當董事。1948年，凌以安提名王徐當國民黨吳興縣黨部執行委員。王洗通過吳興縣銀行，搭共產黨地下黨聯絡，幫助共產黨个活動。

1949年4月份，王洗相幫接應投靠共產黨个賈亦斌部隊。王洗策反當地个武裝部隊，成立嘚一隻“章貢縱隊”，化名田先青當司令，地下黨陳彬當政委，維持地方秩序。渠還聯繫縣長於樹巒，策反渠投靠嘚共產黨。

 “解放”之後 
“解放”之後，王洗負責工廠復工、支前工作，還當過第一屆吳興縣各界人民代表會議常務委員咾生產計劃委員會副主任。

1951年11月12號，王洗以反革命罪畀吳興區人民法庭判處死刑。1988年3月18號，湖州市城郊人民法院搭渠平反。

 參考資料 

Category:南浔人
Category:王姓